ปัจจัยความเสี่ยง 

1) ความเสี่ยงจากความผันผวนของราคาเหล็ก

  ราคาเหล็กจะผันแปรไปตามปริมาณอุปสงค์และอุปทานทั้งภายในประเทศและต่างประเทศทั่วโลก
  การเปลี่ยนแปลงเพิ่มขึ้นหรือลดลงของปริมาณอุปสงค์และอุปทานดังกล่าว
  มักสอดคล้องไปตามภาวะเศรษฐกิจ นโยบายด้านเศรษฐกิจและการลงทุน รวมถึงปัจจัยอื่นๆ
  ที่เกี่ยวข้อง เช่น ราคาน้ำมัน อัตราแลกเปลี่ยนเงินตราต่างประเทศ อัตราภาษีส่งออกและนำเข้า
  มาตรการการค้าระหว่างประเทศ
  รวมถึงนโยบายการผลิตหรือการหยุดผลิตของผู้ผลิตเหล็กรายใหญ่ที่สำคัญของโลก
  ซึ่งความผันผวนของราคาดังกล่าว
  อาจส่งผลกระทบโดยตรงต่อต้นทุนและอัตราผลกำไรของธุรกิจค้าเหล็กของบริษัท

  อย่างไรก็ตาม บริษัทมีนโยบายกำหนดราคาขายผลิตภัณฑ์โดยใช้หลักการบวกกำไรบนต้นทุน
  โดยในการซื้อขายผลิตภัณฑ์เหล็กของบริษัทนับตั้งแต่ช่วงเริ่มดำเนินธุรกิจในไตรมาส 4/2552
  รายการที่เกิดขึ้นส่วนใหญ่ดำเนินไปในลักษณะจับคู่คำสั่งซื้อกับคำสั่งขาย
  เพื่อบริหารความเสี่ยงจากความผันผวนของราคา
  โดยบริษัทได้จัดให้มีการติดตามการเปลี่ยนแปลงของราคาเหล็กรวมถึงปัจจัยอื่นๆ
  ที่เกี่ยวข้องอย่างต่อเนื่องเพื่อประเมินทิศทางของราคาและความเสี่ยงที่อาจเกิดขึ้น
  โดยจะดำเนินการควบคู่กับการบริหารปริมาณสินค้าคงคลังให้อยู่ในระดับที่เหมาะสม
  เพื่อควบคุมความเสี่ยงดังกล่าวให้คงอยู่ในระดับที่พอยอมรับได้

2) ความเสี่ยงจากอัตราแลกเปลี่ยนเงินตราต่างประเทศ

  ผลิตภัณฑ์เหล็กที่ซื้อขายภายในประเทศในปัจจุบัน ประกอบด้วย
  ผลิตภัณฑ์สำเร็จรูปที่นำเข้าจากต่างประเทศ
  และผลิตภัณฑ์ที่ผลิตภายในประเทศโดยการนำเข้าวัตถุดิบและส่วนประกอบจากต่างประเทศมาผลิตเพื่อจำหน่าย
  ซึ่งส่วนใหญ่ต้องจ่ายซื้อด้วยเงินตราต่างประเทศ เช่น ยูโร และดอลล่าร์สหรัฐ
  ความผันผวนของอัตราแลกเปลี่ยนเงินตราต่างประเทศ
  จึงเป็นปัจจัยหลักที่สำคัญอีกปัจจัยหนึ่งที่อาจส่งผลกระทบโดยตรงต่อต้นทุนและอัตราผลกำไรของบริษัท

  อย่างไรก็ตาม ด้วยนโยบายการกำหนดราคาขายด้วยหลักการบวกกำไรบนต้นทุน
  จึงคาดว่าระดับความรุนแรงของผลกระทบจากการเปลี่ยนแปลงอัตราแลกเปลี่ยนที่จะเกิดขึ้นกับบริษัทอาจมีไม่มากนัก
  อย่างไรก็ตาม
  บริษัทได้จัดให้มีติดตามการข้อมูลการเปลี่ยนแปลงที่เกี่ยวข้องเพื่อประเมินระดับความเสี่ยงอย่างสม่ำเสมอ
  โดยเมื่อเกิดเหตุการณ์ที่ฝ่ายจัดการประเมินว่าเริ่ม
  มีความเสี่ยง
  บริษัทอาจพิจารณาบริหารความเสี่ยงโดยการจัดทำสัญญาซื้อขายเงินตราต่างประเทศล่วงหน้า
  และกำหนดราคาขายสินค้าให้สอดคล้องกับต้นทุนสินค้าที่จะเกิดขึ้นจริง

3) ความเสี่ยงในการบริหารสินเชื่อและจัดหาสินเชื่อ

  ในด้านการบริหารสินเชื่อ บริษัทได้จัดให้มีระบบป้องกันความเสี่ยง
  โดยการวิเคราะห์ฐานะทางการเงินของลูกค้าและคู่สัญญาเพื่อประกอบการกำหนดวงเงินเครดิต
  และเทอมการชำระเงิน
  รวมถึงจัดให้มีระบบตรวจสอบติดตามและรายงานผลการติดตามการชำระหนี้ของลูกหนี้แต่ละราย

  ด้านการจัดหาสินเชื่อ
  นอกจากความพยายามเจรจาต่อรองเพื่อให้ได้เทอมการค้าที่จะเกิดประโยชน์สูงสุดต่อบริษัทแล้ว
  บริษัทอยู่ระหว่างติดต่อขอสินเชื่อจากสถาบันการเงินภายในประเทศ
  เพื่อเพิ่มแหล่งเงินทุนหมุนเวียนในการดำเนินธุรกิจของบริษัท
  นอกเหนือจากการระดมทุนจากผู้ถือหุ้นของบริษัท
  เพื่อเพิ่มประสิทธิภาพในการบริหารเงินทุนและสร้างผลตอบแทนให้กับกิจการและผู้ถือหุ้นเพิ่มขึ้น

4) ความเสี่ยงจากคดีความที่บริษัทถูกฟ้องร้อง

  ณ ปัจจุบัน บริษัทมีคดีความที่ถูกฟ้องร้องรวม 3 คดี คดีแรก
  เป็นคดีที่หน่วยงานภาครัฐแห่งหนึ่งเรียกร้องให้บริษัทร่วมกับอดีตผู้บริหารและอดีตบริษัทย่อยร่วมกันชำระค่าเช่าอาคารและค่าเสียหายในช่วงที่บริษัทอยู่ในกระบวนการฟื้นฟูกิจการ
  ซึ่งก่อนหน้านี้ศาลชั้นต้นได้พิพากษาให้บริษัทร่วมกับอดีตบริษัทย่อยร่วมกันชดใช้ค่าเสียหายตามทุนฟ้องรวม
  6.20 ล้านบาท ให้กับโจทก์ตามฟ้อง ซึ่งก่อนหน้านี้บริษัทได้ยื่นอุทธรณ์คดีไปแล้ว
  ปัจจุบันอยู่ในระหว่างการพิจารณาของศาลอุทธรณ์ ผลสิ้นสุดของคดียังไม่อาจทราบข้อยุติ
  อย่างไรก็ตาม
  บริษัทได้พิจารณารับรู้ประมาณการหนี้สินเกี่ยวกับคดีความดังกล่าวในงบกำไรขาดทุนของบริษัทในงวดปี
  2553 เต็มจำนวนแล้ว ส่วนคดีที่สอง เป็นคดีที่ธนาคารพาณิชย์เจ้าหนี้รายหนึ่ง
  ฟ้องร้องให้บริษัทชำระคืนภาระหนี้ที่เดิมกู้ยืมมาใช้ในกิจการของส่วนงานที่ยกเลิกไปแล้ว
  ทุนฟ้องรวม 51.80 ล้านบาท สถานะของคดีปัจจุบันอยู่ในขั้นตอนการไกล่เกลี่ย
  และจากสถานะของเจ้าหนี้ที่เป็นเจ้าหนี้มีประกันเป็นการจดทะเบียนจำนองที่ดินและสิ่งปลูกสร้างโรงงานของบริษัทที่จังหวัดระยอง
  ซึ่งมูลค่าตลาด ณ ปัจจุบันของหลักประกันมีมูลค่าใกล้เคียงกับภาระหนี้ที่บริษัทมีอยู่กับเจ้าหนี้รายนี้
  จึงเป็นที่คาดหมายว่า บริษัทน่าจะสามารถเจรจาเพื่อแก้ไขปัญหาหนี้ค้างชำระกับเจ้าหนี้รายนี้ได้
  โดยปัจจุบันบริษัทอยู่ระหว่างการประเมินทางเลือกเพื่อสรุปแนวทางในการขอเจรจากับเจ้าหนี้รายนี้
  คาดน่าจะได้รับความชัดเจนของแนวทางดังกล่าวภายในไตรมาส 2/2554 นี้ ส่วนคดีที่สาม
  เป็นคดีที่อดีตกรรมการและผู้บริหารของบริษัทเรียกร้องให้บริษัทชำระเงินทดรองจ่ายค่าหุ้นในบริษัท
  เอแมค พลัส จำกัด ทุนฟ้องรวม 1.09 ล้านบาท ซึ่งก่อนหน้านี้บริษัทได้ยื่นคำให้การ
  ฟ้องแย้งต่อศาลไปแล้ว สถานะคดีปัจจุบันอยู่ระหว่างขั้นตอนการพิจารณาของศาล
  โดยขั้นตอนการสืบพยานจะเริ่มขึ้นในเดือนพฤษภาคม 2554 ข้อสรุปของคดี ณ ปัจจุบัน
  ยังไม่อาจทราบข้อยุติ